**Ministru kabineta rīkojuma projekta**

**„Par valsts kustamās mantas nodošanu sabiedriskā labuma organizācijai – nodibinājumam „Kokneses fonds”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Par valsts kustamās mantas nodošanu sabiedriskā labuma organizācijai – nodibinājumam „Kokneses fonds”” (turpmāk – Projekts) izstrādāts saskaņā ar Publiskas personas mantas atsavināšanas likuma (turpmāk – likums) 43.1 panta pirmo daļu, kas nosaka, ka valsts kustamo mantu var nodot bez atlīdzības sabiedriskā labuma organizāciju īpašumā un lēmumu par kustamās mantas nodošanu katrā konkrētā gadījumā pieņem Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2004.gada 7.septembra sēdes protokollēmumu, Ekonomikas ministrija (valsts aģentūra „Latvijas Investīciju un attīstības aģentūra”) izstrādāja projekta „Māja” koncepciju un nodrošināja minētā projekta īstenošanu. Festivāla „Pārsteidzošā Latvija” ietvaros projekts „Māja” tika demonstrēts četru Francijas pilsētu (Parīze, Strasbūra, Bordo, Liona) galvenajos laukumos no 2005.gada 30.oktobra līdz 2005.gada 5.decembrim. Projekts „Māja” tika īstenots piešķirtā budžeta ietvaros.Saskaņā ar Ministru kabineta 2006.gada 15.maija rīkojumu Nr.343 „Par projekta „Māja” nodošanu Kultūras ministrijai**”** Ekonomikas ministrija (valsts aģentūra „Latvijas Investīciju un attīstības aģentūra”) nodeva bez atlīdzības Kultūras ministrijas valdījumā projekta „Māja” īstenošanai nepieciešamo tehnisko aprīkojumu. Ievērojot iepriekš minēto, Kultūras ministrijas valdījumā kopš 2006.gada atrodas valsts kustamā manta – projekta „Māja” ekspozīcija „Runājošie akmeņi” (turpmāk – ekspozīcija). Ekspozīcija sastāv no 9 (deviņiem) laukakmeņiem, aptuvenais viena akmens svars ir 2,5 – 3,5 tonnas, izmērs 1,2 x 1,2 m. Akmeņi novietoti uz katram akmenim pielāgotiem koka grodiem. Tāpat ekspozīcijas sastāvdaļa ir arī informatīvais kiosks ar rampas detaļām, kas paredzēts elektroaparatūras izvietošanai, kā arī video projektori, audio signāla raidītāji, uztvērēji, datori, akustiskās sistēmas, web kameras, televizori, prožektori u.c. Detalizēts valsts kustamās mantas uzskaitījums norādīts Projekta pielikumā.Kopš ekspozīcijas atrašanās Kultūras ministrijas valdījumā, tā publiski tikusi izrādīta tikai vienu reizi 2008.gadā Dziesmu un deju svētku laikā Rīgā, Pēterbaznīcas laukumā.Vairākkārtīgi ir notikušas sarunas ar ieinteresētām pusēm par iespējamo ekspozīcijas uzstādīšanu citviet, bet šīs sarunas ir beigušās bez rezultātiem, kā galvenos iemeslus minot lielos finanšu ieguldījumus ekspozīcijas elementu atjaunošanā un daļējas ekspozīcijas darbības nodrošināšanai nepieciešamās aparatūras nomaiņai, kā arī lielās ekspluatācijas izmaksas. No ekspozīcijas izveides 2005.gadā ir pagājis ilgs laiks, tādēļ, lai atjaunotu pilnvērtīgu ekspozīcijas darbību tās sākotnējā veidolā, ir nepieciešami būtiski valsts budžeta līdzekļu ieguldījumi, kas nav mērķtiecīgi, jo ekspozīcijas izvietošanas, kā arī ekspluatācijas izmaksas ir nesamērīgi lielas.Turklāt ir jāņem vērā, ka, lai atjaunotu pilnvērtīgu ekspozīcijas darbību tās sākotnējā veidolā, ir nepieciešama atsevišķu ekspozīcijas elementu atjaunošana un ekspozīcijas darbības nodrošināšanai nepieciešamās aparatūras (piemēram – datortehnikas) un citu detaļu pilnīga nomaiņa.Kopš 2006.gada ekspozīcija nodota glabāšanā sabiedrībai ar ierobežotu atbildību „Schenker”. Ekspozīcijas uzglabāšana gadā izmaksā 3444,00 *euro* (trīs tūkstoši četri simti četrdesmit četri euro, 00 centi). Saskaņā ar Ministru kabineta 2011.gada 1.februāra noteikumu Nr.109 „Kārtība, kādā atsavināma publiskas personas manta” 20.punktu, Kultūras ministrija 2014.gada 6.jūnijā nosūtīja padotības iestādēm informāciju par nevajadzīgās valsts kustamās mantas atsavināšanu, nosakot pieteikšanās termiņu līdz 2014.gada 9.jūnijam. Noteiktajā termiņā uz valsts kustamo mantu neviena iestāde nepieteicās.Ņemot vērā sabiedriskā labuma organizācijas – nodibinājuma „Kokneses fonds” (reģistrācijas Nr.40008092535, juridiskā adrese – Lāčplēša iela 75 III, Rīga, LV – 1011, sabiedriskā labuma organizācijas statuss piešķirts ar Finanšu ministrijas 2006.gada 21.septembra lēmumu Nr.187) (turpmāk – sabiedriskā labuma organizācija) izrādīto interesi, izvietot ekspozīciju nacistiskā un komunistiskā okupācijas režīma upuru piemiņas vietā „Likteņdārzs”, Kultūras ministrija 2014.gada 21.februāra vēstulē Nr.5.5-1/580 lūdza sabiedriskā labuma organizācijai sniegt viedokli par ekspozīcijas pārņemšanu sabiedriskā labuma organizācijas īpašumā. Sabiedriskā labuma organizācija 2014.gada 31.marta vēstulē informēja Kultūras ministriju, ka sabiedriskā labuma organizācijas padome ir pieņēmusi lēmumu pārņemt ekspozīciju savā īpašumā un ekspozīcijas daļu „akmeņi” izvietot nacistiskā un komunistiskā okupācijas režīma upuru piemiņas vietā „Likteņdārzs”. Vienlaikus sabiedriskā labuma organizācija informēja Kultūras ministriju, ka pagaidām, ņemot vērā, ka pamatā finanšu līdzekļi, ko sabiedriskā labuma organizācija saņem, tiek novirzīti nacistiskā un komunistiskā okupācijas režīma upuru piemiņas vietas „Likteņdārzs” projekta īstenošanai, tā nav paredzējusi ieguldīt finanšu līdzekļus ekspozīcijas elektroaparatūras atjaunošanā. Līdz ar to ekspozīcija nacistiskā un komunistiskā okupācijas režīma upuru piemiņas vietā „Likteņdārzs” netiks eksponēta tās sākotnējā iecerē.Saskaņā ar 2005.gada 5.jūlija pakalpojuma līgumu Nr.PAK-05/22, kas tika noslēgts starp valsts aģentūru „Latvijas Investīciju un attīstības aģentūra” un sabiedrību ar ierobežotu atbildību „ZOOM!”, ekspozīcija ir valsts īpašums, tai skaitā valsts ir ieguvusi visas autora mantiskās tiesības, atbilstoši Autortiesību likuma 15.pantam (t.sk. bez izpildītāja piekrišanas publiski izpildīt darbu; izplatīt darbu; raidīt darbu; publiskot darbu; retranslēt darbu; padarīt darbu pieejamu sabiedrībai pa vadiem vai citādā veidā tādējādi, ka tam var piekļūt individuāli izraudzītā vietā un individuāli izraudzītā laikā; tieši vai netieši, īslaicīgi vai pastāvīgi reproducēt darbu, u.c.; savukārt tikai ar izpildītāja piekrišanu – aranžēt, dramatizēt, ekranizēt vai citādi pārveidot darbu).Publiskas personas mantas atsavināšanas likuma 43.1 panta pirmā daļa nosaka, ka valsts kustamo mantu var nodot bez atlīdzības sabiedriskā labuma organizāciju īpašumā un lēmumu par kustamās mantas nodošanu katrā konkrētā gadījumā pieņem Ministru kabinets. Ievērojot iepriekš minēto, Projekts paredz, ka Ministru kabinets pieņem lēmumu, pamatojoties uz kuru Kultūras ministrija nodod bez atlīdzības sabiedriskā labuma organizācijai valsts kustamo mantu – ekspozīciju, tai skaitā valstij piederošās autora mantiskās tiesības.Ņemot vērā, ka sabiedriskā labuma organizācijas rīcībā nav nepieciešamo finanšu līdzekļu ekspozīcijas pārvešanai uz Koknesi, Projekts paredz, ka Kultūras ministrija ar sabiedriskā labuma organizāciju noslēdz līgumu par valsts kustamās mantas nodošanu un pieņemšanu, līgumā nosakot, ka izdevumus, kas saistīti ar kustamās mantas transportēšanu, sedz Kultūras ministrija. Ņemot vērā to, ka ekspozīcija turpmāk būs publiski pieejama nacistiskā un komunistiskā okupācijas režīma upuru piemiņas vietā „Likteņdārzs”, kā arī ņemot vērā ekspozīcijas uzglabāšanas gada izmaksas, ja ekspozīcija netiks nodota sabiedriskā labuma organizācijai, Kultūras ministrijas ieskatā ir lietderīgi konkrētajā gadījumā noteikt, ka transportēšanas izmaksas sedz Kultūras ministrija piešķirtā budžeta ietvaros.Ekspozīcijas uzturēšana izdevumi līdz šim tiek segti no Kultūras ministrijas budžeta programmas „Nozares vadība un politikas plānošana” kārtējiem izdevumiem. Turpmāk (pēc ekspozīcijas nodošanas) finansējuma ietaupījums tiks novirzīts citiem Kultūras ministrijas budžeta programmas „Nozares vadība un politikas plānošana” kārtējiem izdevumiem.Lai pārvestu ekspozīciju, būs nepieciešams piesaistīt spectehniku, aptuvenās pārvešanas izmaksas varētu sastādīt 1000,00 *euro* (viens tūkstotis *euro*, 00 centi). |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedriskā labuma organizācija, kura bez atlīdzības iegūst savā īpašumā valsts kustamo mantu savas darbības mērķu īstenošanai. Kultūras ministrija, kurai atsavina nevajadzīgo valsts kustamo mantu. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums tautsaimniecību, kā arī valsts saimniecības nozari, neietekmē un administratīvo slogu nerada. |
| 3. | Administratīvo izmaksu monetārs novērtējums | Projekta tiesiskais regulējums administratīvo slogu neietekmē. |
| 4. | Cita informācija | Izdevumus, kas saistīti ar kustamās mantas transportēšanu, sedz Kultūras ministrija. |

*Anotācijas III, IV, V un VI sadaļa – Projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Kultūras ministre D.Melbārde

Vīza: Valsts sekretāra p.i. U.Lielpēters

2014.06.25. 09.30

1136

J.Šumeiko, 67330269

Juris.Sumeiko@km.gov.lv